Debswana

Debswana Diamond Company Limited e itseng ka leina khutswe la Debswana, ke kompone ya moepo kwa Botswana, e e ntshang diteemane tsa boleng jo bo gaisang mo lefatsheng ka bophara. Debswana e na le meepo ya teemane e le mene kwa dikgaolong tsa botlhaba le legare la Botswana, le moepo wa magala. Debswana ke kompone e e pataganetsweng ke goromente wa Botswana le kompone ya diteemane kwa Aforika Borwa ya De Beers, bobedi bo kgaogana dipoelo tsa kompone ka go lekalekana.

## Meepo
Meepo e e mo taolong ya Debswana ke e e latelang:

* Ya diteemane
** Orapa diamond mine, o butswe ka ngwaga ya 1971
** Letlhakane diamond mine, o butswe ka ngwaga wa 1975
** Jwaneng diamond mine, o simolotse go bereka ka ngwaga wa 1982
** Damtshaa diamond mine, o butswe ka ngwaga ya 2003
* Ya magala
** Morupule Colliery, o butswe ka 1973

## Ditso
Kompone ya Debswana e simolotse e le De Beers Botswana Mining Company  ka ngwaga wa 1968, kgwedi ya Seetebosigo ele malatsi a le masome mabedi le boraro, morago ga gore modupa maje wa De Beers a tlhaole maje a a nang le diteemane kwa Orapa ka dingwaga tsa 1960. Dingwaga tse tlhano morago ga foo, puso ya Botswana ya oketsa seabe sa yone go tswa kwa go 15% go ya kwa go 50% . Ka ngwgaa wa 1992, kgwedi ya Mopitlo ele masome mabedi le botlhano, leina la kompone la fetoga go nna Debswana Diamond Company (Proprietary) Limited. Maikaelelo a kompone ke go epa ditemane le tsotlhe tse di amanang le tsone. Kompone ya Debswana e eteletse pele meepo ya Orapa, Letlhakane, Jwaneng le Damtshaa. Meepo ka bone jwa yone e nnile le seabe se segolo mo go kgolong ya itsholelo ka poelo ya diteemane, e fetotse lefatshe la Botswana mo go ikaegeng ka temothuo ka dingwaga tsa 1960 go nna lefatshe le le nang le kgolo ya itsholelo.

Debswana e ne ya upolola teemane ya boleng jwa 1,098 carat mo Botswana ka ngwaga wa 2021 kgwedi ya Seetebosigo. Go dumelwa fa e le lejwana la boraro ka bogolo go epiwa. 

## Letseno le Dipoelo

## Seabe mo itsholelong
Ditirelo tsa go epa diteemane di tlhotlheleditse kgolo ya istholelo ya Botswana thata, e letla gore e gole go tswa mo go nneng lengwe la mafatshe a a humanegileng mo lefatsheng ka bophara ka nako ya fa le tsaya boipuso ka ngwaga wa 1966 go nna lefatshe le le mo maemong a a fa gare mo itsholelong, le na le letseno la $9,200.00 ka ngwaga wa 2004. Lefatshe le na le maikaelelo a go nna lengwe la mafatshe a a kwa godimo mo itsholelong ka ngwaga wa 2036. Ka ntlha ya se, ditirelo tsa go beeletsa madi tse dikgolo di le pedi di bona lefatshe la Botswana e le lefatshe le go babalesegileng go le adimisa madi mo Aforika. Bongwe mo borarong jwa dipoelo tsa lefatshe ke tsa diteemane. Kompone ya Debswana ke yone kompone e e ikemetseng ka nosi e e hirang batho ba bantsi go gaisa tse dingwe mo lefatsheng la Botswana, e firile batho ba ka tshwara dikete tse thataro le makgolo a le mane, 93% ya bone e le Batswana.

## Go tshwaiwa diphoso
Kompone ya Debswana e tshwailwe diphoso ke mokgatlho wa Survival International wa mafatshefatshe o o lwelang ditshwanelo tsa beng gae, go bo ba sa tlotla ditshwanelo tsa setho tsa Basarwa ba ba nnang kwa Botswana. Fa e sale ka dingwaga tsa 1980, mokgatlho o o kwadile dipego tsa gore puso ya Botswana e dirile letsholo la tlhorontsho go ba ntsha mo lefelo leo gore go diriwe dipatlisiso tsa moepo. Moeteledipele wa pele wa Debswana Louis Nchindo o rile " Puso e na le tshiamelo mo go fuduseng Basarwa kwa lefelong leo la tlhokomelo diphologolo...go maleba gore puso e tseye tshwetso e o. Fa e seng jalo ke mang o o ka batlang go sala mo fifing fa ba bangwe ba tswelela pele?" Go ya ka Stephen Corry, mogogi wa Survival International, Basarwa ga ba a siiwa ke dinako, ditshwanelo tsa bone tsa setho le tsa setso di tshwanetse go tlotliwa. Puso ya Botswana e ganetsa magatwe a e bua fa ele go feteletsa. Go santse go sena bosupi jwa go epa ga kompone ya Debswana kwa Central Kalahari Game Reserve ka kompone e butse meepo go sele jaaka kwa Jwaneng,Orapa,Letlhakane le Damtshaa.

## Bona gape tse di latelang

* Dipeeletso ka diteemane
* Itsholelo ya lefatshe la Botswana
* Louis Goodwill Nchindo
* Lynette Armstrong

## Metswedi